
PROCES VERBAL

Nr.67 din 06.02.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: 10:06
Au fost prezenţi
membrii Consiliului de Observatori Tudor TATARU, Igor MUNTEANU, Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Viorica MEŞINĂ-PRODAN, Vitalie ŢAPEŞ, Mariana ŞLAPAC.

Ordinea de zi:

1. Aspecte privind derularea audierilor şi votării în cadrul şedinţei de concurs.

2. Audierea candidaţilor la Concursul pentru suplinirea funcţiei de director al radiodifuziunii IPNA Compania „Teleradio-Moldova”.

3. Numirea în funcţie, în bază de concurs, a directorului radiodifuziunii IPNA Compania „Teleradio-Moldova”.

4. Diverse.

E.Rîbca: Stimaţi colegi, stimat Consiliu, stimată audienţă! Constat prezenţa tuturor membrilor CO la şedinţa de astăzi. Pun la vot începerea şedinţei.

S-a votat: “Pentru” – unanim.

E.Rîbca: Deoarece şedinţa de ieri, 5 februarie, nu a fost în continuare transmisă în direct, la solicitarea unor colegi vreau să aduc la cunoştinţă principalele hotărâri care au fost adoptate după numirea în funcţie, în bază de concurs, a preşedintelui IPNA Compania „Teleradio-Moldova”. CO a împuternicit preşedintele CO să elaboreze şi să semneze contractul individual de muncă cu preşedintele IPNA Compania „Teleradio-Moldova”, dl C. Marin. De asemenea, prin aceeaşi hotărâre, s-a decis elaborarea şi semnarea contractelor similare cu viitorul director al radiodifuziunii. Şi în logica acestor decizii, în continuare s-a decis aceeaşi chestiune în ceea ce priveşte viitorul director al televiziunii. În speranţa în care instanţa de judecată va decide că acţiunile CO au fost legale. De asemenea, CO a împuternicit preşedintele CO să includă, în contractele individuale de muncă cu aceste persoane, clauza despre încălcarea gravă, chiar şi o singură dată, a obligaţiilor de muncă privind asigurarea echilibrului şi pluralismului politico-social de către conducătorul unităţii şi de către adjuncţii acestuia, care duce la desfacerea contractului individual de muncă în cazul în care va persista lipsa echilibrului socio-politic în activitatea Companiei şi a subdiviziunilor ei.

Stimaţi colegi, vă propun spre examinare Ordinea de zi a şedinţei:
1. Aspecte privind audierile şi votarea în cadrul şedinţei de concurs.

2. Audierea candidaţilor la Concursul pentru suplinirea funcţiei de director al radiodifuziunii IPNA Compania „Teleradio-Moldova”.

3. Numirea în funcţie, în bază de concurs, a directorului radiodifuziunii IPNA Compania „Teleradio-Moldova”.

4. Diverse.

Stimaţi colegi, propun păstrarea în Ordinea de zi a p.4 Diverse şi detalierea acestui subiect după şedinţa de concurs, mai bine zis, după examinarea primelor tei subiecte din agenda zilei. Pun la vot această Ordine de zi.
S-a votat: “Pentru” – unanim.

E.Rîbca: Stimaţi colegi, stimată audienţă! În conformitate cu p.36 şi 37 al Regulamentului CO, Ordinea de zi a fost publicată pe site-ul www.trm.md.md la 02 februarie 2010. În calitate de preşedinte CO, având în vedere Încheierea instanţei de judecată, ieri am solicitat modificările de rigoare în Ordinea de zi. Materialele ce urmează a fi discutate la şedinţă au fost puse la dispoziţia membrilor CO cu 3 zile înainte de şedinţă, aşa cum cere Regulamentul CO. În continuare, pentru buna desfăşurare a şedinţei CO, propun să anunţăm pauze de 10-15 minute după fiecare 90 de minute de lucru. Sugestii, opinii? Pun la vot.

S-a votat: “Pentru” – unanim.

E.Rîbca: Prima chestiune de pe ordinea de zi ţine de Aspectele privind derularea audierilor şi votării în cadrul şedinţei de concurs. Propun Consiliului de Observatori spre examinare următoarele Aspecte:
1. prezentarea, de către preşedintele CO, a fiecărui participant la concursul pentru suplinirea funcţiei de director al radiodifuziunii;

2. CO va confirma întrunirea sau neîntrunirea rigorilor stabilite faţă de candidaţi;

3. audierea candidaţilor urmează să aibă loc în ordinea înregistrării dosarelor de participare la concurs. Audierea va include:

a) prezentarea, de către candidaţi, a proiectelor de intenţie asupra strategiei de dezvoltare a radiodifuziunii Compania „Teleradio-Moldova”. Totodată, propun să decidem asupra timpului, acordat fiecărui candidat, în vederea prezentării proiectelor de intenţie. Propun să limităm acest timp la 7 (şapte) minute pentru fiecare candidat;

 b) întrebări şi precizări pe marginea proiectelor de intenţie asupra strategiei de dezvoltare a radiodifuziunii Compania „Teleradio-Moldova”. Totodată, propun să decidem asupra timpului dedicat întrebărilor. În opinia mea sunt suficiente până la 10 (zece) minute.
4. dezbateri pe marginea proiectelor de intenţie asupra strategiei de dezvoltare a radiodifuziunii Compania „Teleradio-Moldova”;
5. votarea deschisă, de către membrii CO, în vederea numirii în funcţie a directorului radiodifuziunii. Procesul de votare, propun să-l desfăşurăm potrivit următoarelor norme:
5.1. votarea pe runde;

5.2. pe parcursul unei runde, fiecare membru al Consiliului de Observatori beneficiază de un singur vot;

5.3. preşedintele CO înaintează la vot doar opţiunea „pentru”;

5.4. în cazul în care niciunul dintre candidaţi nu întruneşte numărul de voturi, necesar pentru numirea în funcţie, se anunţă o nouă rundă a votării. În acest caz, Consiliul de Observatori decide asupra necesităţii organizării unor noi dezbateri cu candidaturile, care au întrunit cel mai mare număr de voturi;

5.5. în noua rundă de votare vor fi supuse votului candidaturile, care au întrunit cel mai mare număr de voturi;

5.6. preşedintele Consiliului de Observatori va organiza un număr de runde de votare, necesar pentru alegerea directorului radiodifuziunii, dacă Consiliul de Observatori nu decide altfel.

     Stimaţi colegi, aveţi propuneri, sugestii? Pun la vot aspectele expuse.
S-a votat: “Pentru” – unanim.

E.Rîbca: Îmi permiteţi să prezint primul participant al concursului pentru suplinirea funcţiei de director al radiodifuziunii IPNA Compania „Teleradio-Moldova”.
Procesul verbal urmează să fie completat. Compartimentul Audierea candidaţilor este în proces de descifrare. 

După pauză

E.Rîbca: Stimaţi membri CO, stimată audienţă, continuăm şedinţa de concurs a CO pentru suplinirea funcţiei de director al radiodifuziunii IPNA Compania „Teleradio-Moldova”. Înainte de a purcede la următoarea etapă a acestui concurs, şi anume Dezbaterile, vreau să aduc mulţumiri tuturor candidaţilor care au participat astăzi la audierile publice. Purcedem la dezbateri. Stimaţi colegi, cine doreşte să preia iniţiativa? Voi începe aceste dezbateri. În opinia mea, sunt 4 candidaţi care întrunesc cel mai mult exigenţele pentru funcţia de director al radiodifuziunii IPNA Compania „Teleradio-Moldova”. Mă refer la Ţurcanu Vlad, Stratan Ecaterina, Dorogan Alexandru şi Sîrbu Angela. Ei au înaintat proiecte de intenţii asupra strategiei de dezvoltare a radiodifuziunii care, în opinia mea, corespund multor aşteptări privind reformarea Companiei „Teleradio-Moldova” şi, în mod special, a radiodifuziunii. Nu întâmplător am utilizat acest termen – reformare. Cred că majoritatea membrilor CO, precum şi întreaga societate, aşteaptă reforma Companiei „Teleradio-Moldova” şi a radioului, inclusiv. Or, vorbind despre reformă, vreau să accentuez în special pentru colaboratorii Companiei: nu punem în discuţie disponibilizări în masă, concedieri etc. Este vorba de o reformă instituţională. O reformă care implică anumite modificări şi evaluări în ceea ce priveşte sporirea şanselor în a ajuta Compania pe calea respectării legislaţiei în vigoare, a normelor deontologice şi a exigenţelor, care sunt înaintate faţă de un serviciu public. Or vorbind de reformare, din cei patru candidaţi, în opinia mea, cele mai mari speranţe le pun în raport cu dl Dorogan Alexandru şi dna Sîrbu Angela. În raport cu aceşti candidaţi voi încerca să-mi dau votul.
V.Bogatu: Opinia mea coincide cu cea a dlui Rîbca. Apreciez prestaţia tuturor. Faptul că aţi venit aici şi v-aţi expus, v-aţi prezentat discursurile, e deosebit de important pentru societate, care trebuie să cunoască problemele adevărate ale radioului public. Le-aţi tălmăcit, v-aţi pronunţat asupra acestor probleme, asupra strategiilor posibile de schimbare a situaţiei. Trebuie să fac alegerea. Mizez pe caracterul şi experienţa dlui Dorogan Alexandru.

V.Meşină-Prodan: Cu toate că astăzi e vorba doar de radio şi au fost mai puţini candidaţi decât s-au prezentat ieri pentru postul de preşedinte, mă bucură că pot numi câţiva pretendenţi reali: Dorogan Alexandru, Ţurcanu Vlad, Sîrbu Angela. Este greu de ignorat experienţa dlui A.Dorogan. Dl V.Ţurcanu are viziuni moderne asupra unui post de radio. Iau în consideraţie experienţa dnei A.Sîrbu. Voi vota unul din aceşti 3 candidaţi.
R.Lozinschi-Hadei: Eu o să rămân fidelă principiului anunţat ieri. Voi vota o persoană a cărui nume nu se asociază cu nicio forţă politică, o persoană cu o viziune modernă care poate să aducă în actualitate radioul public, o persoană care va putea schimba mentalitatea angajaţilor de la radio.
V.Ţapeş: Nici ieri, nici azi nu am adresat întrebări concurenţilor, pentru că majoritatea proiectelor care au fost prezentate mi s-au părut concrete, profunde. Iar acele care au fost mai incolore, de asemenea nu au avut nevoie de întrebări. Sunt de profesie regizor, profesie care presupune mai multe calităţi. Una din ele este cea de lider. Dar această calitate presupune mai multe obligaţii, responsabilităţi, decât drepturi. Colegul meu de profesie, T.Tataru, nu o să-mi dea voie să mint: venind în faţa unei echipe şi neavând grijă de ea, nereuşind să creezi o atmosferă lucrativă, nu cred că poţi obţine mult şi realiza vreun film sau spectacol. Mă bucur că este prezent în sală noul preşedinte al Companiei, care a auzit şi multe lucruri inedite. Unele, probabil, le cunoaşte, dar cel mai important e că s-a întâlnit cu oameni care ar putea şi ar vrea să fie în noua echipă pe care o va constitui. Preşedinţii, directorii, membrii CO vin şi se duc, dar rămân faptele după care ne va judeca lumea. Mă voi pronunţa asupra candidaturii care mi-a părut cea mai impunătoare la momentul alegerii. Vă mulţumesc.

T.Tataru: Vreau să-i mulţumesc dlui preşedinte, C.Marin, pentru prezenţa la şedinţă. Am făcut o alegere perfectă ieri, degeaba am fost învinuiţi. După părerea mea, V.Ţurcanu e un băiat extraordinar, un profesionist, E.Stratan e profesionistă. Şi A.Dorogan e un om cu mare experienţă. Pentru a face o reformă, trebuie un om cu experienţă, care a mai făcut lucrul acesta. Or, A.Dorogan cunoaşte aceste lucruri, poate din nou să revină pentru a-şi „termina de construit casa”.
M.Şlapac: Pe mine m-au impresionat 2 concurenţi. La drept vorbind cu amândoi am fost în nişte relaţii speciale în ultimii 3 ani. Este vorba de dl V. Ţurcanu, care a activat la Consiliului Coordonator al Audiovizualului şi a avut atribuţii în raport cu CO, în calitate de reprezentant al unei organizaţii ierarhic superioare. A doua persoană este A.Dorogan cu care, de asemenea, am avut o relaţie specială: dlui cu echipa APEL a monitorizat CO. Pledez pentru aceste persoane, deoarece sunt profesionişti.

A.Peru-Balan: După evoluţia concurenţilor de astăzi, eu am perceput 3 potenţiali directori. În unul am apreciat capacitatea de a munci şi modestia, pentru că la radiou sunt foarte multe orgolii. Este vorba de E.Maciac. La altul am apreciat experienţa de muncă, profesionalismul. Cred că va îndreptăţi aşteptările colectivului. Este vorba de A. Dorogan. Şi la al treilea candidat, A.Sîrbu, am apreciat europenismul. Mi se pare că un vânt proaspăt este necesar la Radio Moldova. Odată şi odată trebuie să se producă schimbarea...
I.Munteanu: Pentru mine este foarte important că majoritatea candidaţilor au înţeles cât de mult e necesară emanciparea acestei instituţii şi accentul care urmează să se pună pe codul deontologic, pe reînvăţarea profesiei de jurnalist de către angajaţi. Unii dintre candidaţi, în opinia mea, sunt foarte buni în această competiţie:  E.Maciac, V.Ţurcanu, A.Dorogan şi A.Sîrbu. Din aceşti 4 candidaţi, care mi-au părut cei mai interesanţi, voi face alegerea.
E.Rîbca: Stimaţi colegi, începem procesul de votare. Cine este pentru alegerea în funcţia de director al radiodifuziunii Compania „Teleradio-Moldova” a dlui Brega Oleg? Rog să votaţi.
S-a votat: „Pentru” – 0 voturi.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Scînteian Serghei? Rog să votaţi.

S-a votat: „Pentru” – 0 voturi.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Maciac Eduard? Rog să votaţi.

S-a votat: „Pentru” – 2 voturi (A.Peru-Balan, I.Munteanu).

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Grajdean Oleg? Dl O. Grajdean s-a retras.
Vocile membrilor CO: Oleg Grajdean s-a retras.

E.Rîbca: Cer scuze.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Ţurcanu Vlad? Rog să votaţi.

S-a votat: „Pentru” – 1 vot (M. Şlapac).

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dnei Stratan Ecaterina? Rog să votaţi.

S-a votat: „Pentru” – 0 voturi.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Mazur Ion? Rog să votaţi.

S-a votat: „Pentru” – 0 voturi.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Alla Marin? Rog să votaţi.

S-a votat: „Pentru” – 0 voturi.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Dorogan Alexandru? Rog să votaţi.

S-a votat: „Pentru” – 4 voturi (E.Rîbca, V.Bogatu, T.Tataru, V.Ţapeş). 
E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dnei Sîrbu Angela? Rog să votaţi.

S-a votat: „Pentru” – 2 voturi (R.Lozinschi-Hadei, V.Meşină-Prodan).

E.Rîbca: Totalizăm rezultatele: E.Maciac – 2 voturi, V.Ţurcanu – 1 vot, A.Dorogan – 4 voturi, A.Sîrbu – 2 voturi.
Se anunţă al doilea tur de scrutin, în care sunt incluşi următorii candidaţi: A.Dorogan, E.Maciac şi A.Sîrbu. Stimaţi colegi, conform aspectelor de votare în şedinţa de concurs, urmează să punem în discuţie, dacă sunt necesare dezbateri suplimentare. Propuneri?
Voci: Nu.

T.Tataru: Propun să organizăm a doua rundă...

E.Rîbca: Putem continua votarea sau avem nevoie de timp?

I.Munteanu: Poate candidaţii ar avea ceva de spus, de exemplu, cu ce programul lor este mai bun decât al celorlalţi, care sunt menţionaţi în runda a doua.

E.Rîbca: Este o propunere. Dle I.Munteanu, insistaţi să o punem la vot? Dacă nu, atunci purcedem la cea de-a doua rundă.

E.Rîbca: Cine este pentru alegerea dlui A.Dorogan în funcţia de director al radiodifuziunii Compania „Teleradio-Moldova”? Rog să votaţi.

 S-a votat: „Pentru” – 5 voturi (E.Rîbca, V.Bogatu, T.Tataru, V.Ţapeş, M. Şlapac).

E.Rîbca: Stimată audienţă, vă rog să nu vă grăbiţi. Sunt cinci voturi. Dle T.Tataru, deoarece mi-aţi încredinţat funcţia de preşedinte, vă rog, în acest caz, să-mi acordaţi doar 2 minute. Urmează să continuăm procesul de votare.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dlui Maciac Eduard? Rog să votaţi.

S-a votat: „Pentru” – 2 voturi (A.Peru-Balan, I.Munteanu).

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a dnei Sîrbu Angela? Rog să votaţi.

S-a votat: „Pentru” – 2 voturi (R.Lozinschi-Hadei, V.Meşină-Prodan).
E.Rîbca: Stimaţi colegi, avem o modificare în cazul dlui A. Dorogan, care mai are un vot. Rezultatele sunt: E.Maciac – 2 voturi, A.Dorogan – 5 voturi, A.Sîrbu – 2 voturi. Stimaţi colegi, rezultatul este acelaşi. A fost înaintată propunerea de a organiza o pauză. Cine este pentru? Rog să votaţi.
S-a votat: „Pentru” – 5 voturi.

M.Şlapac: Dle E.Rîbca, de ce nu putem anunţa câştigătorul, dacă sunt 5 voturi? Ceva nu este corect în procedură? Explicaţi-ne.

E.Rîbca: Totul este corect. Cinci voturi nu sunt suficiente la alegerea directorului radiodifuziunii.

M.Şlapac: Câte trebuie?

E.Rîbca: Şase.
M.Şlapac: Ieri am avut cinci.

E.Rîbca: În Codul audiovizualului scrie clar că preşedintele Companiei se alege cu 5 voturi. În cazul directorului radiodifuziunii şi televiziunii, în Codul audiovizualului nu este prevăzută expres o asemenea normă. Şi în acest caz ne conducem de Regulamentul CO.

M.Şlapac: Corect, atunci mai trebuie un vot.

E.Rîbca: Eu înţeleg, inclusiv pentru audienţa radio, este o situaţie puţin înţeleasă, exotică... Dar aceasta este situaţia. Cinci voturi au fost pentru organizarea unei pauze cu durata de...
Voci: 10 minute.
E.Rîbca: Se anunţă pauză de 10 minute.

După pauză
E.Rîbca: Continuăm şedinţa. La începutul acestei şedinţe, CO a aprobat anumite cerinţe privind audierile şi votarea în cadrul şedinţei de concurs. Reamintesc unele dintre aceste norme: în noua rundă vor fi supuse votului candidaturile, care au întrunit cel mai mare număr de voturi; preşedintele CO va organiza un număr de runde de votare necesar pentru alegerea directorului radiodifuziunii, dacă CO nu decide altfel. Organizăm acum cea de-a treia rundă de votare. Vom organiza atâtea runde de votare, câte vor fi necesare pentru a desemna directorul radiodifuziunii IPNA.
A.Peru-Balan: Reieşind din situaţia creată, eu nu vreau ca votul meu să fie unul inutil şi în runda următoare o să votez pentru dl A.Dorogan.

I.Munteanu: Pentru utilitatea procedurii şi încheierea clară a acestei proceduri de vot, de asemenea, voi vota pentru dl A.Dorogan.

V.Meşină-Prodan:  În dezbateri am afirmat că sunt mai mulţi candidaţi pentru care mi-aş da votul. Voi vota, cu toată certitudinea, pentru dl A. Dorogan.

R.Lozinschi-Hadei: Apreciez experienţa dlui A.Dorogan. Însă principiul de care mă conduc vi l-am spus: mi se pare mult mai potrivită o faţă nouă la radio.

E.Rîbca: Stimaţi colegi, doreşte cineva să se mai expună? Sau începem procesul de votare? În cea de-a treia rundă a votării sunt înaintate 3 candidaturi: A.Dorogan, E.Maciac şi A.Sîrbu.

E.Rîbca: Cine este pentru alegerea în funcţia de director al radiodifuziunii Compania „Teleradio-Moldova” a candidatului Dorogan Alexandru? Rog să votaţi.

S-a votat: „Pentru” – 8 voturi (E.Rîbca, V.Bogatu, T.Tataru, V.Ţapeş, M.Şlapac, A.Peru-Balan, V.Meşină-Prodan, I.Munteanu). 

E.Rîbca: Dle A. Dorogan, vă felicit cu alegerea în funcţie. Se declară o pauză de 20 de minute.
După pauză
E.Rîbca: Stimaţi colegi, nu adoptăm o decizie, însă am avut o discuţie cu dl preşedinte, C.Marin, care propune să ne întâlnim în cadrul unei şedinţe (joi) pentru a discuta proiectul Caietului de sarcini. Alte subiecte la Diverse nu sunt. Pun la vot închiderea şedinţei.

S-a votat: “Pentru” – unanim.

Şedinţa s-a finisat la 14:30
Au semnat:

1. Eugeniu RÎBCA       ______________ Preşedintele Consiliului de Observatori

2. Viorica  BOGATU     _____________ Secretarul Consiliului de Observatori  

3. Igor MUNTEANU      _____________

4. Mariana ŞLAPAC ________________
5. Aurelia PERU-BALAN ____________

6. Viorica MEŞINĂ-PRODAN ________

7. Vitalie ŢAPEŞ ___________________

8. Tudor TATARU _________________

9. Raisa LOZINSCHI-HADEI ________

